เอกสารแนบ 3

รายงานคณะกรรมการตรวจสอบ

เรียน ผู้ถือหุ้นบริษัท อาหารสยาม จำกัด(มหาชน)

คณะกรรมการตรวจสอบของบริษัท อาหารสยาม จำกัด (มหาชน) ประกอบด้วยกรรมการอิสระ

3 ท่าน ดังนี้

1.  นายสถาพร กวิตานนท์ ประธานคณะกรรมการตรวจสอบ

2.  นายชัย จรุงธนาภิบาล กรรมการตรวจสอบ

3.  นายสุวิทย์ เมษินทรีย์ กรรมการตรวจสอบ

  คณะกรรมการตรวจสอบของบริษัท ปฏิบัติหน้าที่ตามกฎบัตรคณะกรรมการตรวจสอบที่ได้รับ

อนุมัติจากคณะกรรมการบริษัท
และตามข้อกำหนดของคณะกรรมการกำกับหลักทรัพย์และตลาดหลักทรัพย์
รวมทั้งตลาดหลักทรัพย์แห่งประเทศไทย ในปี 2554
คณะกรรมการตรวจสอบได้จัดให้มีการประชุมร่วมกันระหว่างคณะกรรมการตรวจสอบและผู้สอบบัญชีโดยไม่มีผู้บริหารของบริษัทเข้าร่วม
จำนวน 1 ครั้ง และจัดการประชุมคณะกรรมการตรวจสอบ รวม 4 ครั้ง โดยมีผู้บริหารระดับสูง
ผู้สอบบัญชีของบริษัท และผู้ที่เกี่ยวข้องกับเรื่องที่จะพิจารณา เข้าร่วมประชุมเพื่อพิจารณาเรื่องต่างๆ
ตามหน้าที่ความรับผิดชอบ สรุปสาระสำคัญได้ดังนี้

-   สอบทานงบการเงินรายไตรมาสและงบการเงินประจำปี 2554 ร่วมกับผู้สอบบัญชีของบริษัท
    และฝ่ายบริหาร ตลอดจนพิจารณาความสำคัญของการเลือกใช้นโยบายการบัญชี เพื่อให้มั่นใจว่า

  งบการเงินดังกล่าวจัดทำขึ้นตามหลักการบัญชีที่รับรองทั่วไป และมีการเปิดเผยข้อมูลอย่างเพียงพอ
  ครบถ้วนและเชื่อถือได้

-   สอบทานและพิจารณารายการที่เกี่ยวโยงกัน
    หรือรายการที่อาจก่อให้เกิดความขัดแย้งทางผลประโยชน์
    เพื่อให้มั่นใจว่ารายการดังกล่าวสมเหตุสมผล และเป็นไปตามเงื่อนไขทางธุรกิจปกติ
    พร้อมทั้งเปิดเผยข้อมูลอย่างเพียงพอ เป็นไปตามหลักการกำกับดูแลกิจการที่ดี

-   พิจารณาให้ความเห็นชอบแผนการตรวจสอบประจำปี 2554
    ของหน่วยงานตรวจสอบภายในกำกับดูแลงานและให้แนวทางในการปฏิบัติงานแก่หน่วยงานตรวจสอบภายใน
    ทั้งนี้เพื่อให้สามารถปฎิบัติงานได้อย่างมีประสิทธิภาพมากยิ่งขึ้น

-   สอบทานร่วมกับฝ่ายบริหาร เพื่อให้มั่นใจว่า บริษัทฯ
    มีการปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
    และกฎหมายที่เกี่ยวข้องกับธุรกิจของบริษัทอย่างสม่ำเสมอ

-   พิจารณาเสนอรายชื่อ บริษัท เคพีเอ็มจี ภูมิไชย สอบบัญชี จำกัด เป็นผู้สอบบัญชีของบริษัทต่อไป

  ในปี 2555 และเสนอค่าสอบบัญชีต่อคณะกรรมการบริษัท
  เพื่อเสนอต่อที่ประชุมผู้ถือหุ้นพิจารณาแต่งตั้งผู้สอบบัญชีและอนุมัติค่าสอบบัญชีต่อไป
  โดยคณะกรรมการตรวจสอบพิจารณาจากผลการปฏิบัติงาน ความเป็นอิสระ ความรู้
  และประสบการณ์ของผู้สอบบัญชี

คณะกรรมการตรวจสอบได้ปฏิบัติหน้าที่ที่ได้รับมอบหมายจากคณะกรรมการบริษัท
และแนวทางปฏิบัติของคณะกรรมการตรวจสอบตามที่ตลาดหลักทรัพย์กำหนดไว้
คณะกรรมการตรวจสอบ มีความเห็นว่า บริษัทฯ มีระบบการควบคุมภายในที่เพียงพอ
งบการเงินของบริษัทฯได้จัดทำตามหลักการบัญชีที่รับรองทั่วไป เชื่อถือได้
รายการที่เกี่ยวโยงกันมีความถูกต้อง เปิดเผยข้อมูลอย่างเพียงพอ และการปฏิบัติงานของบริษัทฯ
เป็นไปตามกฎหมาย ข้อบังคับ และข้อกำหนดที่เกี่ยวข้อง

นายสถาพร กวิตานนท์ ประธานคณะกรรมการตรวจสอบ ได้ถึงแก่กรรม เมื่อวันที่ 2 กุมภาพันธ์
2555 และ ณ วันที่ในรายงาน คณะกรรมการบริษัทยังไม่มีการแต่งตั้งบุคคลใดดำรงตำแหน่งแทน

  (นายชัย จรุงธนาภิบาล)

  ในนามคณะกรรมการตรวจสอบ

  16 กุมภาพันธ์ 2555

รายละเอียดการประชุมคณะกรรมการตรวจสอบ ประจำปี 2554

1.  นายสถาพร กวิตานนท์ เข้าร่วมประชุม 2 ครั้ง คิดเป็นร้อยละ 50

2.  นายชัย จรุงธนาภิบาล เข้าร่วมประชุม 4 ครั้ง คิดเป็นร้อยละ100

3.  นายวีระวงค์ จิตต์มิตรภาพ เข้าร่วมประชุม 1 ครั้ง คิดเป็นร้อยละ 50

  (ลาออกมีผลวันที่ 30 มิถุนายน 2554)

4.  นายสุวิทย์ เมษินทรีย์ เข้าร่วมประชุม 2 ครั้ง คิดเป็นร้อยละ 100

(เข้ารับตำแหน่งเมื่อวันที่ 1 สิงหาคม 2554 แทนนายวีระวงค์ จิตต์มิตรภาพ)